text: Dos detinguts quan intentaven robar el gasoil de dos camions aparcats en una àrea de servei de l'A-2
  Una patrulla dels Mossos d'Esquadra va detenir dos homes, com a presumptes autors de dos robatoris amb força, en una àrea de descans a l'A-2, al seu pas per Granyanella.
  Redacció 22/07/2013 - 12.58 Actualitzat 22/07/2013 - 17.51
  Material decomissat pels Mossos d'Esquadra. (Foto: ACN)
  Els Mossos d'Esquadra han detingut dos homes de 27 i 35 anys, com a presumptes autors de dos robatoris amb força. Una patrulla dels Mossos va veure dos homes vestits amb roba fosca a l'aparcament de camions en una àrea de descans de l'A-2, al seu pas per Granyanella, a la Segarra.
  Els dos homes van intentar fugir quan van veure la presencia policial. Els individus van ser aturats i detinguts pels agents. Els sospitosos van explicar que eren dos camioners que havien parat a omplir el dipòsit.
  Els Mossos d'Esquadra van localitzar una bomba elèctrica, 30 metres de tub i cinc garrafes de 25 litres. Davant la sospita que volien robar el gasoil a dos camions estacionats van ser detinguts pels agents.